**โครงการจัดการอบรม**

**เรื่อง “รู้อย่างไรไม่ Out เพื่อการบริหารจัดการการขอกำหนดตำแหน่งทางวิชาการ”**

**วันที่ 1 สิงหาคม 2557**

**ณ ห้องประชุม 910C อาคารเรียนและปฏิบัติการรวมด้านการแพทย์และโรงเรียนพยาบาลรามาธิบดี**

**คณะแพทยศาสตร์โรงพยาบาลรามาธิบดี**

**1. หลักการและเหตุผล**

 คณะแพทยศาสตร์โรงพยาบาลรามาธิบดี มีบุคลากรที่ครองตำแหน่งอาจารย์ประมาณ 373 คน (ข้อมูล ณ วันที่ 31 ธันวาคม 2556) ซึ่งเป็นอัตราที่มีจำนวนค่อนข้างสูงเมื่อเทียบกับระดับศาสตราจารย์ รองศาสตราจารย์ และผู้ช่วยศาสตราจารย์ ซึ่งคณะฯได้เล็งเห็นว่าอาจารย์เป็นทรัพยากรบุคคลอันทรงคุณค่าที่จะช่วยในการทำหน้าที่ขับเคลื่อนพันธกิจหลักของคณะฯ ทั้งด้านการวิจัยเพื่อสร้างองค์ความรู้ ด้านการถ่ายทอดความรู้เพื่อผลิตบัณฑิตที่เป็นคนดีและเก่ง ด้านการให้บริการทางวิชาการ และด้านการทำนุบำรุงศิลปวัฒนธรรม นอกจากนี้อาจารย์ยังเป็นกลไกสำคัญในการนำคณะฯให้บรรลุเป้าหมายตามวิสัยทัศน์ที่กำหนดอีกด้วย โดยได้จัดอบรมเรื่อง “การก้าวสู่ตำแหน่งทางวิชาการ...ระดับผู้ช่วยศาสตราจารย์” เมื่อวันที่ 10-11 มิถุนายน 2557 ให้แก่อาจารย์แล้วนั้น

ดังนั้น เพื่อสนับสนุนและส่งเสริมให้การจัดเตรียมผลงานของบุคลากรทางการแพทย์สามารถดำเนินไปได้อย่างถูกต้อง รวดเร็ว และเกิดความผิดพลาดน้อยที่สุด งานบริการวิชาการ จึงเห็นสมควรจัดการอบรมเรื่อง “รู้อย่างไรไม่ Out เพื่อการบริหารจัดการการขอกำหนดตำแหน่งทางวิชาการ” ขึ้น ในวันที่ 1 สิงหาคม 2557 ณ ห้อง 910C อาคารเรียนและปฏิบัติการรวมด้านการแพทย์และโรงเรียนพยาบาลรามาธิบดี เพื่อเป็นเวทีในการแลกเปลี่ยนความรู้และประสบการณ์จากวิทยากรผู้ชำนาญการด้านการขอกำหนดตำแหน่งทางวิชาการ และส่งผลให้การบริหารจัดการการขอตำแหน่งทางวิชาการของบุคลากรทางการแพทย์มีประสิทธิภาพมากยิ่งขึ้น

**2. วัตถุประสงค์**

2.1 เพื่อเตรียมความพร้อมให้แก่บุคลากรสายสนับสนุนในการจัดทำเอกสารการขอกำหนดตำแหน่งทางวิชาการให้แก่อาจารย์ในภาควิชา

2.2 เพื่อแลกเปลี่ยนความรู้และประสบการณ์จากผู้ทรงคุณวุฒิที่มีประสบการณ์ในการเสนอขอกำหนดตำแหน่งทางวิชาการ

2.3 เพื่อเสนอแนะข้อคิดเห็นในการพัฒนากลไกและกระบวนการในการจัดทำเอกสารการเข้าสู่ตำแหน่งทางวิชาการให้มีประสิทธิภาพมากขึ้น

**3. หน่วยงานที่รับผิดชอบ** งานบริการวิชาการ คณะแพทยศาสตร์โรงพยาบาลรามาธิบดี

**4. กลุ่มเป้าหมาย** บุคลากรสายสนับสนุนที่ปฏิบัติงานเกี่ยวกับการขอกำหนดตำแหน่งทางวิชาการของภาควิชา จำนวน 80 คน

**5. วิทยากร**

 1. ศาสตราจารย์วชิร คชการ รองคณบดีฝ่ายวิชาการ

 2. คุณณัฏฐ์ตวัน จิรัชยาปกรณ์ หัวหน้างานบริการวิชาการ

 3. คุณลักษณา สิรกุลวานิช เจ้าหน้าที่ผู้ตรวจสอบเอกสารการขอกำหนดตำแหน่งฯ

 4. คุณมณีมณฑ์ พรมไหม ผู้ชำนาญการขอกำหนดตำแหน่ง ภาควิชาออร์โธปิดิกส์

**6. ลักษณะการอบรม** การบรรยาย และซักถาม

**7. ระยะเวลา/กำหนดวันเวลา**  วันศุกร์ที่ 1 สิงหาคม 2557

 เวลา 07.30 – 16.00 น.

**8. สถานที่จัดการอบรม**

 ห้องประชุม 910C อาคารเรียนและปฏิบัติการรวมด้านการแพทย์และโรงเรียนพยาบาลรามาธิบดี

คณะแพทยศาสตร์โรงพยาบาลรามาธิบดี

**9. ประโยชน์ที่คาดว่าจะได้รับ**

9.1 บุคลากรสายสนับสนุนสามารถจัดทำเอกสารการขอกำหนดตำแหน่งทางวิชาการให้แก่อาจารย์ในภาควิชาได้อย่างมีประสิทธิภาพ และลดข้อผิดพลาดได้มากที่สุด

9.2 สามารถแลกเปลี่ยนความรู้และประสบการณ์จากผู้ทรงคุณวุฒิที่มีประสบการณ์ในการเสนอขอกำหนดตำแหน่งทางวิชาการ

9.3 บุคลากรได้ร่วมเสนอแนะข้อคิดเห็นในการพัฒนากลไกและกระบวนการในการจัดทำเอกสารการเข้าสู่ตำแหน่งทางวิชาการให้มีประสิทธิภาพมากขึ้น